ANC wil plaasuitsettings stopsitRonald Lamola, lid van die ANC se nasionale uitvoerende komitee (NUK), spreek die media toe. Foto: Getrude Makhafola/ANA Afgevaardigdes by die ANC se grondberaad die afgelope naweek het onder meer besluit dat grondeise deur plaasbewoners onmiddellik afgehandel moet word en dat titelaktes aan die eisers gegee moet word. Só het Ronald Lamola, lid van die ANC se nasionale uitvoerende komitee (NUK), Maandag gesê. Die regerende party het die afgelope naweek ŉ grondberaad in Boksburg in Gauteng gehou. Afgevaardigdes by die beraad het ook gevra dat plaasuitsettings onmiddellik beëindig moet word. “Daar is minstens 22 000 eise van plaasbewoners. Daar word ŉ beroep op die regering gedoen om op te tree en plaasuitsettings te beëindig en te verseker dat dit nie weer gebeur nie, veral in gebiede wat erg getref word deur uitsettings soos in die Wes-Kaap, KwaZulu-Natal en Mpumalanga,” het Lamola gesê. ŉ Paneel binne die presidensie sal op die been gebring word om namens die regering uitsettings teen te staan. eNCA berig pres. Cyril Ramaphosa het weer Saterdag tydens die beraad herhaal dat grondonteiening sonder vergoeding die enigste manier is om die kwessies van ongelykheid en armoede te takel. “Sonder die erkenning van die eiendomsregte van al ons mense sal ons nie ongelykheid kan oorkom nie. Sonder om aan armes die hulpbronne te gee om produktief te werk en die grond te bewerk, sal ons nie armoede kan oorkom nie,” het Ramaphosa gesê. Enoch Godongwana, voorsitter van die ANC se subkomitee oor ekonomiese transformasie, het egter gesê die uitkomste van die beraad is slegs aanbevelings en nie finale ANC-besluite nie. Die aanbevelings sal volgende week aan die NUK voorgelê word.